Šeliga, Juraj, podpredseda NR SR (2020-11-25):
Ďakujem pekne, pán podpredseda. Dámy a páni, začnem poznámkou, že je úplne príznačné, že za stranu SMER a HLAS tu nie je nikto, teda pardon jeden poslanec. Toto je význam, ktorí oni pripisujú voľbe generálneho prokurátora a tie vyjadrenia, ktoré sme počúvali v médiách, sú trápne, povedal by som. Pretože sa evidentne boja a vedia, že na mnohých z nich vzhľadom na to v akej situácii sú, vyšetrovania príde, ale nie o tom chcem hovoriť. Nebudem však ignorovať minulosť. My máme za sebou tri dni veľmi ťažkého vypočúvania. Viac ako 36 hodín. Moji predrečníci sa toho dotkli a hovorili o tom, prečo sme takým spôsobom vypočúvali siedmich kandidátov, ktorí prejavili odvahu a záujem stať sa generálnym prokurátorom. Mnohí ľudia písali, že: „Nie ste moc tvrdí? A už to nie je za hranou? Prečo sa takto pýtate? A je to až dokonca také drzé.“ No ja si myslím, že je lepšie zažiť 3 hodiny ťažkých otázok, byť aj tvrdý na toho generálneho prokurátora, možno až nepríjemný a potom mať 7 rokov pokoj a dobrý pocit s tým, že naozaj tá voľba, ktorú absolvujeme, bola zodpovedná. Vychádzala zo všetkých informácii, urobili sme všetko, čo sme mali urobiť, aby sme zistili, kto sa chce stať generálnym prokurátorom, aká je jeho minulosť, ako je schopný sa vyrovnať so svojou minulosťou a čo prináša do budúcnosti, čím chce pomôcť Slovensku, akým spôsobom chce posunúť Generálnu prokuratúru. Lebo, čo si budeme klamať, táto voľba je aj o minulosti. Úlohou nového generálneho prokurátora sa bude hlavne vysporiadať s minulosťou. To masívne vyšetrovanie a korupcia, za ktorú je zodpovedná aj bývalá vláda, aj vláda predtým a, samozrejme, aj ľudia, ktorí páchajú trestnú činnosť, musí skončiť. Generálny prokurátor bude mať veľkú úlohu v tom, aby vrátil dôveru ľuďom v spravodlivosť. Dnes podľa eurobarometra iba
72 %, resp. 72 % ľudí neverí v prokuratúru a hovorí, že prokuratúra je skorumpovaná. To je úplne strašné číslo. Už iba, myslím, Slovinsko je na tom horšie ako my. Úloha nového generálneho prokurátora bude uvoľniť a rozviazať prokurátorom ruky. Nie tak, že by ich musel učiť trestné právo alebo trestný poriadok, ale tak, že dá pocítiť každému, že je úplne slobodný, že bez ohľadu na to, koho bude stíhať, akým spôsobom bude postupovať, ak to bude v rámci zákona, tak má jeho krytie a je jedno, opakujem znova, úplne jedno koho bude stíhať a akým spôsobom bude riešiť svoju kauzu, ak to bude v rámci zákona. Toto je niečo, čo tu doteraz nebolo. My sme videli pri pánovi Kováčikovi, čo sme sa dozvedeli potom, ako bol vzatý do väzby, že mal dokopy okolo 110 prípadov vo svojom šuplíku. Videli sme nahrávky pána Trnku s pánom Počiatkom, ako sa dohadovali na tom, akým spôsobom zakryť krádež 400 mil. korún zo štátnej pokladnice na cyperskú schránku. Potom sme videli pána Čižnára, ktorý na jednej strane do toho išiel s takou veľkou nádejou a končili sme iba pri silných vyhláseniach o tom, ako by tu malo nastať peklo. Ja si myslím, že toto je historická šanca urobiť hrubú čiaru. Vyšetrovať slobodne, tak aby zákon platil pre každého rovnako, aby tu nevznikali ďalší Kočnerovia, ktorí budú ovládať systém. Aby ľudia mali naozaj pocit, že generálny prokurátor je ich generálny prokurátor. Taký, ktorý nebude hľadieť ani napravo, ani naľavo a bude trvať iba na tom, aby zákon platil pre všetkých. Myslím si, že táto vládna koalícia má povinnosť zvoliť generálneho prokurátora a povinnosť zvoliť ho čo najskôr. My všetci sme mali vo svojich volebných programoch veľmi jasnú víziu a jasné volanie po tom, aby sme očistili Slovensko. Súčasťou tejto očisty je aj voľba najdôležitejšieho muža prokuratúry, a preto si myslím a dúfam, že tie rokovania nebudú trvať dlho, že zvolíme generálneho prokurátora a tým vyšleme jasný signál verejnosti, že to myslíme s očistou Slovenska vážne. Chcem povedať, že myslím si, že dnes oproti minulosti, už dnes sme urobili obrovský pokrok. Posunuli sme sa dopredu tým, akým spôsobom a ako tvrdo sme vypočúvali, kto sa prihlásil a kto má záujem a akú víziu predkladá. Toto je pre mňa veľmi potešujúca správa a som rád, že napĺňame sľub, ktorý sme dali ľuďom. Ďakujem pekne.